(BONS ESGOTATS) Burjassot llança el Bo Comerç, de fins a 50€ gratis, per a comprar en comerços locals (BONS ESGOTATS)
2025-07-24

L’Ajuntament de Burjassot, en col·laboració amb la Cámara de Comercio de València, llança els seus Bons de Comerç 2023 la quantia dels quals serà de 50€, dels quals el Consistori aportarà la meitat, 25€. Amb aquesta aportació, la ciutadania podrà fer una despesa de 50€ en els comerços que s’adherisquen a la campanya, abonat només la meitat a l’hora d’aconseguir el bo. La ciutadania podrà adquirir un màxim de dos bons per persona, sent el total a gastar de 100 euros en el comerç de proximitat de Burjassot

Esta iniciativa, posada en marxa des de la Regidoria de Comerç, dirigida per Rosa Coca, té com a objectiu promocionar el comerç local i, per a això, l’Ajuntament destinarà prop de 200.000€ per a incentivar la despesa en els negocis de proximitat de Burjassot, posant en circulació 3.575 bons.

El llistat d’establiments comercials adherits a la campanya on es podran utilitzar els bons per a compres i consums està publicat en www.bonocomercioburjassot.com., disposant cadascun d’estos establiments d’un distintiu que els  identificarà com a tal.

Com s’ha assenyalat, es posaran en circulació bons d’un valor nominal de 50€, dels quals 25€ els aportarà la ciutadania i els 25€ restants són una aportació directa de l’Ajuntament de Burjassot amb el que el valor del descompte serà del 50%.

Per a obtindre els bons, la ciutadania ha d’accedir a la web de la campanya i, després d’introduir les seues dades, abonarà mitjançant targeta bancària la meitat del preu del bo desitjat. Una vegada adquirit el bo, la web li indicarà a partir de quina data podrà recollir el bo de la campanya en l’oficina de Caixa Popular-Burjassot (Carretera de Llíria, 130 Baix).

El termini per a l’adquisició de bons i la seua utilització per a la compra en els comerços participants és des del 15 de desembre de 2023 (sol·licitud en la web a partir de les 9 h) al 31 de gener de 2024 i, en qualsevol cas, fins a la fi d’existències.

WEB BO DE COMERÇ

Es reservarà un contingent de 175 bons per a la seua adquisició per part de les persones majors de 65 anys, les quals podran acudir a sol·licitar-los físicament, fins a la fi d’existències, des del 15 al 30 de desembre, a les oficines de CEMEF SLU (carrer Verge dels Desemparats, 26, baix). En este cas, aportarà una fotocòpia del seu DNI i la compra del bo no podrà ser realitzada per una tercera persona. No s’admetran pagaments en efectiu.

L’alcalde de Burjassot, Rafa García, ha destacat que, amb esta nova campanya de dinamització i foment del comerç local, “des de l’Ajuntament volem promocionar el nostre comerç local, estimulant les compres durant el Nadal i en el període de rebaixes, dues dates en les quals sabem que s’augmenta el consum per part de la ciutadania i volem ajudar-la en la mesura de les nostres possibilitats. A més, Burjassot té un teixit comercial viu, amb una gran oferta de productes, cosa que fa possible que fem totes les nostres compres ací, sense necessitat d’eixir de Burjassot. El comerç local és un dels motors de la nostra conomia i volem ajudar, tant als comerciants, com a la ciutadania que realitza en ell les seues compres”.